Hof hoor hoe verkragte vrou verswak, sterf | Netwerk24
Deur MikevVan Rooyen 10 September 2018 22:11
Haar suster was baie hartseer nadat sy verkrag is. Sy wou niemand sien nie en het net in haar kamer gebly, het Lynette Maree (24) Maandag in die hooggeregshof in Bloemfontin getuig.
Sy het voor regter Abe Mathebula getuig hoe haar suster, Alice (21), se toestand al hoe meer agteruitgegaan het nadat sy die middag van 9 Februarie verlede jaar in die prokureurskantoor in Theunissen waar sy gewerk het, verkrag is. Sy is 15 dae later dood.
Alice het baie verswak, gewig verloor en baie geslaap. Sy het probeer eet, maar kon nie die kos inhou nie.
Lynette Maree in die getuiebank van die hooggeregshof in Bloemfontein. Foto: Alzane Narrain
Sy het later toevalle gekry. Dan was haar hele lyf styf en sy het geruk. Van 20 Februarie af het haar toestand drasties versleg. Sy was baie swak.
Sy is in die Pelonomi-hospitaal in Bloemfontein opgeneem waar sy op 24 Februarie dood is.
Alice was 'n liefdevolle en aktiewe mens wat met almal bevriend was. Sy was 'n nasionale kampioen in hoogspring en het nasionale kleure in verspring, landloop en netbal verwerf, het Lynette getuig.
Ao. C.J. Coetzee van Welkom, wat die polisiefoto's van die misdaadtoneel geneem het, het getuig Alice het in die voorportaal bly staan en vir hom gewys waar sy oorrompel is.
"Sy was emosioneel en het gehuil en gebewe. Sy wou nie in die kantoor ingaan nie. Sy het gesê dit het in die kantoor gebeur."
Sy het omgedraai en uitgegaan en gesê sy sal nooit weer in die gebou ingaan nie.
Johannes Mokati, wat skuld op aanklagte van moord, roof en verkragting ontken, het erken dat hy met Alice seks gehad het.
Hy sê in sy pleitverduideliking dit was net een keer en was met haar toestemming.
Hy het ook erken hy was in besit van haar skoot- en tabletrekenaar. Hy het dit wettig gehou as sekuriteit vir geld wat sy hom geskuld het, lui sy pleitverduideliking.
Meer oor: Johannes Mokati | Alice Maree | Bloemfontein | Theunissen | Verkragting | Getuienis | Hofsaak